በአትሌቶች ተመራጭ የሆነ የአትሌቲክስ መንደር በጓጉሳ ሽኩዳድ ወረዳ እየተገነባ ነው፡፡
ባሕር ዳር፡ ጥቅምት 04/2012 ዓ/ም (አብመድ) በምሥራቅ አፍሪካ ከሚገኙት የአትሌቲክስ ማስለጠኛ ቦታዎች ተመራጭ የተባለው የአትሌቲክስ መንደር በአዊ ብሔረሰብ አስተዳደር ጓጉሳ ሽኩዳድ ወረዳ እየተገነባ መሆኑን የስፖርት ባለሙያዎች ተናገሩ፡፡በአዊ ብሔረሰብ አስተዳደር በ2002 ዓ.ም በቀድሞ የአማራ ክልል ርዕሰ መስተዳድር አቶ ያሌው ጎበዜ የመሠረት ድንጋይ የተቀመጠለት የአትሌቲክስ መንድር በመገንባት ላይ ይገኛል፡፡ አትሌቲክስ መንደሩ 84 ሺህ ካሬ ሜትር ስፋት ያለው ነው፡፡ ግንባታው 29 ሚሊዮን ብር እንደሚጨርስም ዕቅድ ተይዞለታል፡፡ ግንባታው ተጠናቅቆ አግልግሎት መስጠት ሲጀምር 360 አትሌቶች በመያዝ ስልጠና መስጠት እንደሚያስችል ታውቋል፡፡ በአትሌቲክስ መንደሩ በዚህ ወቅት 104 አትሌቶች ስልጠና ይወስዳሉ፡፡ወጣት አዕምሮ ያለው በአትሌቲክስ መንደሩ ከሚሰለጥኑ ወጣቶች መካከል አንዱ ነው፡፡ በየቀኑ ወደ ማዕከሉ በመመላለስ ስልጠና እንደሚወስድ ተናግሯል፡፡ ‹‹የሀገሬን ሰንደቅ ዓላማ አንድ ቀን ከፍ አድርጎ የማውለብለብ ውስጣዊ ፍላጎት ስላለኝ በየቀኑ ከሩቅ ቦታ በመመላለስ የአትሌቲክስ ስልጠና እወስዳለሁ›› ብሏል ወጣቱ፡፡ በአትሌቲክስ መንደሩ ከሜዳው በዘለለ የአትሌቶች ማረፊ ተሰርቶ በአንድ መንደር ውስጥ ተሰባስበው ስልጠና ለመውሰድ እንዲያግዝ የግንባታው ሥራው ቶሎ ማለቅ እንዳለበትም አሳስቧል፡፡